Baguio City - Dinayyeg ti intensity IV wenno magnitude 4.1 a ginggined ti siudad ti Baguio agarup 7:14 itay agsapa, no sadino narikna met laeng daytoy iti probinsia ti Benguet ken iti kabangibang a luglugar.
Naamuan ti Bombo Radyo iti Phivolcs-Baguio a tectonic in origin ti nasao a ginggined, bayat a nasarakan ti sentro daytoy iti 13 kilometers abagatan ti siudad ken addaan daytoy iti kauneg a 13 kilometers.
Gapu iti nasao a panagdayyeg, kinanselar dagiti sumagmamano nga unibersidad ti klase dagitoy, bayat a dagus met a pinaruar dagiti mannursuro dagiti istudyante dagitoy kadagiti sumagmamano a pagadalan ket naiturongda iti open court para iti naan-anay a kinatalged dagitoy.
Sigun iti National Grid Corporation of the Philippines (NGCP) awan met ti nadadael wenno natuang a transmission lines dagitoy, bayat nga adda dagiti sumagmamano a nalkab a batbato iti deppaar ti Kennon Rd.
Linawagan ti Phivolcs nga awan ti rumbeng a pagdanagan gapu ta awan ti aftershocks kalpasan ti nasao a panagdayyeg.
Maipalagip nga idi tawen 1990 ket dinayyeg ti maaw-awagan a killer quake ti siudad ti Baguio a nagitunda iti dakkel a didigra gapu iti 7.7 magnitude a gimggined.
ilo_Latn ilo_Latn ilo_Latn ilo_Latn ilo_Latn ilo_Latn